Ĩ tä wakala na soatawö tä wisasoö ha,
kama kai a huati wi,
ĩ töpö na,
‑Makö pökatökö lasopököö!
‑ ĩ na Jesus a kuuma.
Ĩ na a kuu ha,
söposö ha ai töpö satehe epii töpö takölö nö,
Jesus a kai a huati wi,
ĩ töpönö Jesus a kai hulasolöma.
A kai hulasolöma,
ai töpö pi huu haio lasoma.
Jesus a kai huu soala tä,
ipoko ta pata hululua läpalo nö,
kutiata õsimö ha pola pata keo soataki nö,
maa tuu kasö pata manököa waikitaalöma.
Maa tuu kasö manöka waikia tä,
kutiata kolo ha Jesus a mia kai makeo pikitioma.
Watata ösö kauko na a nakö tökö maketioma.
A mia kai maketia tä,
ai töpönö a namanö nö,
‑Jesus ai!
Makö nasi tuo pia kule maaki,
kawa aiki,
“Ĩ na tä kua päoö” ĩ na wa pi kuu hãto alu kule‑ ĩ na Jesus a na,
töpö kili ipa salo,
ĩ na töpö kuuma.
Töpö kuu ha,
Jesus a natalo nö,
ipoko ta pata wasulöma.
‑Kua tihöö!
‑ a kuuma.
A kuu nö,
kosoto u pata na,
‑Ĩ na pätawöö!
Kalipalo tihöö!
‑ ĩ na kosoto u noa thama.
Noa thali ha,
ipoko ta pata maa kõa soatasoma.
Kosoto u pata kalio mai,
tuu pata kua kõo soatasoma.
Tuu pata kua kotaköma,
Jesus aiki,
‑Wi na tä kuaö ha makö kili ipaö?
“Teusö anö makö noama kitä” makö pi kuu mai‑ ĩ na ĩ töpö na Jesus a kuuma.
Ĩ na a kuu ha,
töpö kili ipa nö,
‑Hi Jesus a hai,
ĩ witi a pasiwö?
Ĩ na ipoko tä noa thaö ha,
ĩ ipoko tä maaki,
Jesus a hini hö̃töopa wi.
Kosoto u noa thaö ha,
ĩ kosoto u patanö Jesus a hini hö̃töopa wi,
kalio mai tuu pata kua kõo soataki ke‑ ĩ na kama töpö noa thasoma.